ธปท.การันตีเศรษฐกิจไทยปีนี้โต4%
ธปท.คาดเศรษฐกิจไทยครึ่งปีหลังฉลุย โตไม่ต่ำกว่า 4%
11 ส.ค. 2554

ธปท.คาดเศรษฐกิจไทยครึ่งปีหลังฉลุย โตไม่ต่ำกว่า 4% 
จับตาเงินเฟ้อ ปัญหาเศรษฐกิจสหรัฐ ยุโรป การใช้งบประมาณของรัฐบาล 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวบรรยายในหัวข้อ “ทิศทางเศรษฐกิจหลังการเลือกตั้ง 2554” ในงานสัมมนาของสมาคมธุรกิจเช่าซื้อ ว่า แนวโน้มเศรษฐกิจครึ่งปีหลังของปีนี้น่าจะขยายตัวได้ต่อเนื่อง โดยครึ่งหลังนี้น่าจะขยายตัวได้ระดับใกล้เคียงกับครึ่งปีแรก และทั้งปีน่าจะโตได้ประมาณ 4% กว่าๆ 
ทั้งนี้ ยังต้องจับตาดูเงินเฟ้อที่มีแนวโน้มสูงขึ้น ความไม่แน่นอนในการฟื้นตัวของเศรษฐกิจกลุ่มประเทศอุตสาหกรรมหลัก สหรัฐ ยุโรป และญี่ปุ่น (จี3) โดยเฉพาะสหรัฐและยุโรปที่มีความไม่แน่นอนสูง ซึ่งอาจส่งผลกระทบต่อเศรษฐกิจโลก และมีผลทางอ้อมต่อคู่ค้าอย่างภูมิภาคเอเชียรวมทั้งไทยได้ ต้องติดตามผลที่จะมีต่อตลาดการเงินโลกที่จะมีความเคลื่อนไหวค่อนข้างมากด้วย 
นอกจากนี้ ยังจำเป็นต้องติดตามดูนโยบายของภาครัฐว่าจะมีการใช้เงินงบประมาณมากน้อยแค่ไหน ซึ่งขณะนี้ยังไม่ชัดเจน เพราะต้องรอให้รัฐบาลเสนอแผนบริหารราชการแผ่นดินก่อนจึงจะชัดเจน เนื่องจากหากรัฐบาลใช้เงินในการใช้จ่ายมากคงมีผลต่อเงินเฟ้อเพิ่มขึ้น 
อย่างไรก็ตาม แม้ปัจจัยลบจากเงินเฟ้อจะมีแนวโน้มสูงขึ้นจากราคาอาหารที่สูงขึ้น ส่วนผลจากราคาน้ำมันต่อเงินเฟ้อยังไม่ชัด เพราะยังมีการอุดหนุนราคา แต่ ธปท.คงจะยังไม่มีการปรับประมาณการ คาดว่าอัตราการเจริญเติบโตทางเศรษฐกิจ (จีดีพี) ใหม่ เพราะได้รวมปัจจัยด้านเงินเฟ้อเอาไว้ล่วงหน้าแล้ว 
ทั้งนี้ ธปท.ได้คาดการณ์ว่า จีดีพีปีนี้น่าจะขยายตัวที่ระดับ 4.1% ส่วนผลการประเมินจีดีพีครั้งใหม่ที่จะแถลงอย่างเป็นทางการในวันที่ 22 ก.ค.นี้ การประเมินคงยังไม่สามารถนำผลจากนโยบายภาครัฐมาประเมินได้ เพราะยังไม่ชัดเจน ต้องรอความชัดเจนการเสนอแผนบริหารราชการแผ่นดิน